
שלום רב,

הנדון: בקשה לקבלת מידע מכוח חוק חופש המידע, תשנ"ח 1998 – 
כמות בקשות ליומני פגישות ו/או לו"ז – וסכום גביית אגרה בעניינם
סימוכין: בקשתך למידע מיום 16.4.19
ראשית, אני מודה על פנייתך אלינו.
בבקשת המידע שהעברת אל משרדנו – הכלכלה והתעשייה, ביקשת לקבל מידע שעניינו – מספר הבקשות למסירת יומני פגישות ו/או לו"ז של בכירים במשרד, החל מיום 1.1.2015 ועד ליום 16.4.19 - מועד הגשת בקשתך.
זאת ועוד, בפנייתך ביקשת לקבל את סכום תשלום האגרות בגין מסירת המידע, בהתאם לבקשות הנזכרות כאמור לעיל, זאת באם התבקש על ידי משרדנו.
מענה המשרד יחולק, ברשותך, ל – 2 חלקים:

1. 1.1.2015 – 24.9.17 (כהונת ממונה קודמת) – על פי בירור אל מול מי שליוותה את תחום יישום חוק חופש המידע במשרד, קודם כניסתי לתפקיד, היו פניות בנושא המבוקש, בעיקר בעניינם של יומני שרים ו/או מנהלים כלליים.
יחד עם זאת, לא בוצעה עבודה מקדמית לאיגום המידע, באופן שיתאפשר לקבוע מהו מס' הפניות שנעשו דווקא בנושא זה.
זאת ועוד, גם ניסיון להתחקות אחר המידע מבחינה מחשובית לא צלח, היות והבקשות, רובן ככולן, מוגשות על גבי טופס מקוון שכותרתו בקשה לקבלת מידע מכוח חוק חופש המידע, בליווי מס' סידורי.
לבקשתי, ביצע מנמ"ר המשרד (ראש אגף בכיר טכנולוגיות ומידע) - באמצעות אנשי צוותו, בדיקה שמטרתה לנסות ולבחון כיצד ניתן לעזור במציאת המידע המבוקש.
בהתייחסותו לבקשתי, ציין האחרון כי בתקופה אליה מתייחס המידע המבוקש, לא עמדה מערכת ממוחשבת לטובת הממונים על חופש המידע במשרד.
הבקשות הגיעו בצורות שונות, ברובן באמצעות המייל המשרדי לתיבת דואר ייעודית שנפתחה לשם כך בשם "תא דואר חופש המידע" שהוקמה בתאריך  25.2.2015, כפי שמופיע ב - AD.
זאת ועוד, מאחר ונושא הבקשה לא הכיל את מילות המפתח מתוכן הבקשה כמו "יומן", "לו''ז" וכד', הדרך היחידה לנסות להגיע למידע היא באמצעות חיפוש בתוכן באמצעות מילות חיפוש.
ניסיונות לבצע חיפוש על המילים "יומן" ו - לו"ז", הניבו תוצאות חיפוש ובהן מספר רב של פריטי אאוטלוק (כמעט אלף הודעות כאלה) לרבות הודעות שאינן קשורות לנושא הבקשה. 
באשר לכמות הבקשות שהוגשו לקבלת יומני פגישות או לו"ז של בכירים במשרד ביחידות השונות – קשה להוציא את המידע המבוקש מתוך האאוטלוק עד כדי בלתי אפשרי, שכן, הנושא מצריך כניסה לכל הודעה והודעה על מנת לחשוף את תוכנה ולוודא שהודעה זו היא מן הסוג המבוקש. 
לעניין האגרות, גם כאן, אין אומדנים ברורים. יחד עם זאת, על פי המידע שנמסר לי, לא נגבו תשלומים נוספים מלבד אגרת בקשה, לטיפול בבקשות למידע שעניינם יומני בכירים.
2. 24.9.17 – 16.4.19 (תקופת כהונת הח"מ) – בתקופה זו הוגשו 7 בקשות ליומני בכירים (לרבות שר ומנכ"ל). 6 מהן התייחסו לקבלת כלל היומנים, השביעית התייחסה לפגישות ספציפיות ביומן. 
כמשרד המאמין בעקרון  השקיפות ורואה במידע נכס של הציבור, אנו (לפחות בתקופת כהונתי) נמנעים מלדרוש סכומי אגרת טיפול או הפקה על בקשות מסוג זה והתשלום היחיד אותו אנו גובים הוא בגין אגרת בקשה בסך 20 ₪ לבקשה למידע (X 7 = 140 ₪).
שמחנו לסייע במתן מענה לבקשת המידע שהוגשה על ידך.
ככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, אשמח להיות לך לעזר גם בעתיד.
בברכה
יוסי זולפן,
 
 הממונה על חוק חופש המידע
   משרד הכלכלה והתעשייה
העתק: עו"ד אמל כולאב, הלשכה המשפטית
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

